La xarxa de biblioteques de Gandia celebra la Nit de les Ànimes
24 octubre 2018

## La xarxa de biblioteques de Gandia celebra la Nit de les Ànimes24 octubre 2018Última actualització: 14 juliol 2025

![](../gestion/img/_AO_6567-copia.jpg)  
  

El regidor delegat de Cultura, Joan Muñoz; el tècnic responsable de les Biblioteques Municipals, Toni Ordiñana; i Natacha Granero, tècnica de biblioteca, han presentat aquest matí en roda de premsa, aprofitant que hui és el Dia de la Biblioteca, una activitat organitzada pel departament i que es desenvoluparà la nit del 2 al 3 de novembre.  
  
**Joan Muñoz** ha explicat que la iniciativa pretén reivindicar la "**Nit de les Ànimes**". "_Després de l'èxit de les nits que vam organitzar al MAGa, hem pensat que seria una bona idea reeditar l'acció amb una altra temàtica. Els xiquets i xiquetes hauran de portar el sopar i un sac de dormir per passar una nit molt especial a la biblioteca_".  
  
**Toni Ordiñana** ha destacat que és una més de les prop de mil activitats que es desenvolupen al llarg de l'any a la xarxa de biblioteques municipals. Uns centres que l'any passat van aconseguir una participació de quasi 30.000 persones.  
"_És una proposta que es desenvolupa a petició del Museu Valencià d'Etnologia, que pretén recuperar els personatges tradicionals de la Nit de les Ànimes que se celebra amb motiu de la festivitat de Tots Sants i on participaran prop de 80 biblioteques de la Comunitat Valenciana. Amb el pas del temps aquests personatges s'han anat perdent i és una oportunitat perquè els més menuts es retroben amb ells_".  
  
Finalment, **Natacha Granero**, ha informat que l'activitat consistirà en què els xiquets i xiquetes passen una nit a la biblioteca, una nit carregada de sorpreses. La tècnica ha informat que podran participar en l'activitat un màxim de 25 xiquets i xiquetes de tercer a sisé de primària.  
  
Per participar en aquesta iniciativa, hauran de realitzar tres reptes per completar el "Passaport de la Por".  
El primer repte serà llegir tres llibres dels exposats en els expositors temàtics de les biblioteques de Gandia on trobaran llibres de por i terror, a més d'un recull especial d'altres llibres.  
  
El segon repte serà el repte literari. Els participants hauran de crear una història de por, mentre que el tercer repte serà el repte artístic. En aquest repte, els xiquets ajudats per la seua familia, hauran de presentar un dibuix, manualitat, recepta de cuina o vídeo relacionat amb la iniciativa.  
  
Entre els xiquets i xiquetes que hagen presentat el passaport complet es realitzarà un sorteig. El dia límit per emplenar-lo serà 29 d'octubre i el sorteig tindrà lloc el dia 30.  
  
Les activitats d'aquesta nit seran la benvinguda a la biblioteca, un "taller terrorífic" basat en els personatges i llibres de por, una projecció de curtmetratges on ha col·laborat l'organització de Cortoons i una lectura de contes de terror, a més d'un passeig nocturn per la biblioteca.

[Twittear](https://twitter.com/share)